Марко Ганчев
Бяла мечка

chitanka.info

Бялата мечка не е бяла, а бледа

от мъка по своя полярен лед.

Панчо съжалително я изгледа

и подаде й кофичка сладолед.

Мечката плюна обидено: братко,

не очаквах да си толкоз проклет —

вярно, че това е студено, обаче сладко.

Не можа ли да ми намериш чист лед?

Ако ти, бай приятелю, си такъв, че

искаш да ми доставиш приятен момент,

дай ми неподсладено ледено късче

и голямо колкото континент.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.